Absa kap na OB in aanloop tot hofsaakArgieffoto. Absa het Dinsdag gesê adv. Busisiwe Mkhwebane, die openbare beskermer, het versuim om ŉ regverdige en onbevooroordeelde ondersoek te doen na die finansiële reddingsboeie wat gedurende die apartheidsjare aan Bankorp verskaf is. Dit kom nadat Absa sy beëdigde verklaring in antwoord op Mkhwebane se verklaring laat Maandag ingedien het. Absa versoek die hof ook om Mkhwebane te beveel om as strafmaatreël die bank se regskoste te betaal. Mkhwebane het haar verklaring ingedien in reaksie op die hersieningsaansoek wat deur Absa voor die hof gebring is om te versoek dat haar verslag ter syde gestel word oor die finansiële hulp deur die Suid-Afrikaanse Reserwebank tussen 1985 en 1995 aan Bankorp, wat in 1992 deur Absa bekom is. Die hooggeregshof in Pretoria sal die saak van 5 tot 7 Desember aanhoor. Mkhwebane het in haar verslag oor skenkings wat die Reserwebank in dié tyd aan Absa, toe nog Bankorp, gemaak het, die parlement aangeraai om ŉ proses te begin om die Grondwet rakende die Reserwebank se mandaat te wysig. Sy het in die verslag bevind die R1,125 miljard was ŉ onwettige skenking en sy het aanbeveel dat die bedrag van Absa verhaal moet word. In haar beëdigde verklaring beweer sy nou sy het bloot vir pres. Jacob Zuma versoek om dit te oorweeg om die spesiale ondersoekeenheid te vra om nadere ondersoek te doen oor wie, indien enigiemand, hierdie finansiële hulp moet terugbetaal. Mkhwebane het gesê haar kantoor se ondersoek het bevind die destydse wit minderheidsregering het die Grondwet oortree deur die lenings toe te staan. Absa, ŉ filiaal van die Barclays Africa Group, ontken dat hy enigsins oortree het. Absa voer aan Mkhwebane se verklaring probeer om nuwe regverdigings en redenasies in te bring om haar “onwettige regstellende stappe” te ondersteun. “Hierdie nuwe redes wat nie in die OB se verslag ingesluit is nie, is nooit aan Absa gegee om op te reageer voor die verslag uitgereik is nie. Afgesien daarvan dat dit wettig ontoelaatbaar is, kom hierdie pogings na Absa se mening neer op ŉ erkenning dat die verslag nie alleen kan staan nie,” het die bank gesê. “Die OB het versuim om te voldoen aan die standaarde wat van ŉ staatsinstansie in litigasie verwag word. Sy het nooit openlik of ondubbelsinnig met die bewyse omgegaan nie en ook nie voldoen aan haar verpligting om die volle Reël 53-rekord aan die partye te voorsien nie.” Intussen het die Reserwebank ook Mkhwebane daarvan beskuldig dat sy haar mag misbruik in die regsgeding oor haar Bankorp-verslag.